钦定古今图书集成/理学汇编/文学典/第146卷 > 《明会典》 > 《表笺》
## 钦定古今图书集成/理学汇编/文学典/第146卷 > 《明会典》 > 《表笺》

国初定制，凡进贺表笺，亲王于天子前自称曰“第几
子某王某”，称天子曰“父皇陛下”，称皇后曰“母后殿下”；
若孙则自称曰“第几孙某封某”；称天子曰“祖父皇帝
陛下”；称皇后曰“祖母皇后殿下。”若天子之弟，则自称
曰“第几弟某封某”，称天子曰“大兄皇帝陛下”；称皇后
曰“尊嫂皇后殿下。”若天子之侄，则自称曰“第几侄某
封某；称天子，曰伯父皇帝陛下”，“叔父皇帝陛下；称皇
后，曰伯母皇后殿下，叔母皇后殿下。”若封王者，其分
居伯叔及伯叔祖之尊，则自称曰“某封臣某；称天子，
曰皇帝陛下；称皇后，曰皇后殿下。”若从孙、再从孙、三
从孙，自称曰“从孙某封某，再从孙某封某、三从孙某
封某；称皇帝，曰伯祖皇帝陛下”，“叔祖”皇帝陛下，称皇
后曰《伯祖母皇后殿下》《叔祖母皇后殿下》。至嘉靖间，
始令各王府进贺表笺，但用圣号，不许用家人礼，至
今遵行。

凡进表笺：洪武二十六年定《天寿圣节》。在外五品以
上衙门、止进《表文》一通。正旦冬至、拜进皇帝表文、中
宫笺文、东宫笺文各一通。在外各王府、并各布政司
按察司、及直隶府州表笺、俱各差官赍进。礼部各州
表笺、进于各府、各府进于布政司。其馀五品以上衙
门隶布政司者、亦进于布政司。布政司差官类进礼
部。其各都司、及直隶卫所、差官赍进五军都督府。至
日、礼部官、以各处所进表笺目、通类奏闻

正统间，令天下诸司进贺表笺，非职官不得遣。万寿
圣节三司堂上官自进冬至等节，许差本司首领官
及所属府州卫所佐贰官进。弘治十七年奏“准：今后
天下都布按三司庆贺表笺，除万寿圣节照例差委
堂上官赍进外，其馀冬至等节，如果堂上官差占，照
例于本司首领官及所属府县卫所佐贰官员内差”
委。不许滥差杂职官员赍进。嘉靖四年奏准、辽东苑
马寺系裁减衙门。《万寿圣节》等表文、只差主簿等官
赍进